## Rješenje kojim se prekida rok trajanja ponude za preuzimanje društva Željezara Split d.d., Kaštel Sućurac

### NN 7/2010 (13.1.2010.), Rješenje kojim se prekida rok trajanja ponude za preuzimanje društva Željezara Split d.d., Kaštel Sućurac

7 13.01.2010 Rješenje kojim se prekida rok trajanja ponude za preuzimanje društva Željezara Split d.d., Kaštel Sućurac

HRVATSKA AGENCIJA ZA NADZOR FINANCIJSKIH USLUGA

167

Sukladno odredbama članka 15. stavak 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 47. stavak 1. i članka 48. st. 1. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, u predmetu nadzora nad primjenom odredbi Zakona o preuzimanju dioničkih društava, pokrenutom po službenoj dužnosti, na sjednici održanoj 30. prosinca 2009. godine, donijela je

RJEŠENJE

1. Prekida se rok trajanja ponude za preuzimanje društva Željezara Split d.d., Kaštel Sućurac, Cesta dr. F. Tuđmana b.b., koju je društvo Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, objavilo u »Narodnim novinama« br. 152/2009, 18. prosinca 2009. godine te u Jutarnjem listu 20. prosinca 2009. godine, koji rok traje 28 dana od 20. prosinca 2009. godine, zbog propuštanja postupanja u skladu s odredbama čl. 27. stavak 3. Zakona o preuzimanju dioničkih društava i članka 6. Ugovora o obavljanju poslova u postupku preuzimanja ciljnog društva, zaključenog 26. listopada 2009. godine, sa Središnjim klirinško depozitarnim društvom d.d., Zagreb, Heinzelova 62/a, kao depozitarom.

2. Nalaže se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo da, bez odgode, po primitku ovog rješenja:

(a) dostavi ponudu za preuzimanje društvu Željezara Split d.d., Kaštel Sućurac, Cesta dr. F. Tuđmana b.b., Zagrebačkoj burzi d.d., Zagreb, Ivana Lučića 2a, i Središnjem klirinškom depozitarnom društvu d.d., Zagreb, Heinzelova 62/a, kao depozitaru,

(b) pred depozitarom pokrene postupak preuzimanja,

(c) dostavi dokaze o prethodno naloženim radnjama Hrvatskoj agenciji za nadzor financijskih usluga.

3. Nakon što društvo Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, Hrvatskoj agenciji za nadzor financijskih usluga dostavi dokaz o poduzetim radnjama iz točke 2. ovoga Rješenja, Agencija će rješenjem utvrditi da su ispunjeni zakonski uvjeti za nastavak trajanja roka ponude za preuzimanje iz t. 1. izreke, koji počinje teći iznova počevši od dana objave tog rješenja u »Narodnim novinama«.

4. Nalaže se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, u roku od 15 dana od dana primitka ovog rješenja, platiti administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro računa Hrvatske agencije za nadzor financijskih usluga broj 2390001-1100329373, jer će u protivnom navedeni iznosi biti naplaćeni prisilnim putem.

5. Ovo Rješenje objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (dalje u tekstu: Agencija), od 10. prosinca 2009. godine, društvu Carlson Private Equity Limited sa sjedištem u 20-22 Bedford Row, London WC1R4JS, Ujedinjeno Kraljevstvo (dalje u tekstu: Ponuditelj), odobreno je objavljivanje ponude za preuzimanje društva Željezara Split d.d., Kaštel Sućurac, Cesta dr. F. Tuđmana b.b. (dalje u tekstu: Ciljno društvo). Punomoćnici Ponuditelja za primanje pismena u postupku su Beata Glinska i Aleksej Mišković, odvjetnici iz Odvjetničkog društva Glinska & Mišković, Zagreb.

II. Podneskom od 22. prosinca 2009. godine, Ponuditelj je, u skladu s odredbom članka 4. stavak 4. Zakona o preuzimanju dioničkih društava (dalje: Zakon), obavijestio Agenciju da je ponudu za preuzimanje Ciljnog društva objavio u »Narodnim novinama« br. 152/2009, 18. prosinca 2009. godine te u Jutarnjem listu 20. prosinca 2009. godine.

Dana 29. prosinca 2009. godine, Ciljno Društvo je Agenciji, putem punomoćnika, odvjetničkog društva Glinska & Mišković d.o.o. iz Zagreba, Ivana Lučića 2a, dostavilo mišljenje Uprave Ciljnog društva o objavljenoj ponudi za preuzimanje, sukladno odredbi članka 41. stavak 5. Zakona.

III. Agencija je pismenom od 29. prosinca 2009. godine, zatražila očitovanje Ponuditelja o ispunjavanju obveza nakon objavljivanja ponude za preuzimanje, u skladu s odredbama Zakona te odredbama Ugovora o obavljanju poslova u postupku preuzimanja ciljnog društva, zaključenog 26. listopada 2009. godine sa Središnjim klirinško depozitarnim društvom, Zagreb, Heinzelova 62/a, kao depozitarom.

Naime, sukladno odredbi članka 27. stavak 3. Zakona, Ponuditelj je obvezan, bez odgode, po primitku rješenja Agencije iz članka 24. stavka 3. i članka 29. stavka 2. Zakona, ponudu za preuzimanje i izmjenu ponude za preuzimanje dostaviti ciljnom društvu, burzi i uređenom javnom tržištu na kojem je odobreno trgovanje dionicama ciljnog društva i depozitaru.

Nastavno na zaprimljeno pismeno Agencije, punomoćnik Ponuditelja za primanje pismena, Aleksej Mišković, odvjetnik Odvjetničkog društva Glinska & Mišković, iz Zagreba, Ivana Lučića 2a, obavijestio je Agenciju da Ponuditelj nije Središnjem klirinško depozitarnom društvu, Zagreb, Heinzelova 62/a, kao depozitaru, dostavio ponudu za preuzimanje i pred njim pokrenuo postupak preuzimanja, u skladu s odredbom članka 6. Ugovora o obavljanju poslova u postupku preuzimanja ciljnog društva, zaključenog s depozitarom 26. listopada 2009. godine.

Isto tako, Središnje klirinško depozitarno društvo, Zagreb, Heinzelova 62/a, kao depozitar, obavijestilo je Agenciju, dopisom od 30. prosinca 2009. godine, da Ponuditelj nije u propisanom odnosno ugovorenom roku, dostavio dokumentaciju potrebnu za pokretanje postupka preuzimanja pred depozitarom, u skladu s odredbama Zakona i navedenoga Ugovora.

Uvidom u obavijest o primitku pismena utvrđeno je da je Ponuditelj rješenje Agencije o odobrenju objavljivanja ponude za preuzimanje Ciljnog društva, uredno zaprimio 11. prosinca 2009. godine.

IV. Sukladno odredbi članka 28. stavak 1. Zakona, ponuda za preuzimanje traje 28 dana od dana objave, a rok trajanja ponude za preuzimanje počinje teći od dana kasnije objave.

Dioničari Ciljnog društva, koji drže dionice Ciljnog društva na koje se odnosi ponuda za preuzimanje i koji žele prihvatiti ponudu ponuditelja, u skladu s odredbom članka 34. stavak 2. Zakona, pohranjuju svoje dionice tako da depozitaru predaju ili dostavljaju pisani nalog za prihvaćanje/otkazivanje ponude za preuzimanje, koji osim podataka o ponudi za preuzimanje, dioničaru i pohranjenim dionicama sadrži i ovlaštenje depozitaru da u ime i za račun dioničara uputi garantu pisani poziv za plaćanje na temelju izdane bankovne garancije te potpis dioničara.

Navedeni pisani nalog za prihvaćanje/otkazivanje ponude, depozitar, u skladu s odredbom članka 7. navedenoga Ugovora o obavljanju poslova u postupku preuzimanja ciljnog društva, dostavlja dioničarima Ciljnog društva, odmah po pokretanju postupka preuzimanja i otvaranja ponude u računalnom sustavu depozitara.

U skladu s općim načelom, propisanim odredbom članka 3. stavak 1. točka 2. Zakona, dioničari ciljnog društva na koje se odnosi ponuda za preuzimanje, moraju imati dovoljno vremena i informacija kako bi potpunim uvidom u stanje stvari mogli odlučiti o ponudi za preuzimanje.

U provedenom postupku utvrđeno je da Ponuditelj, postupajući protivno odredbi članka 27. stavak 3. Zakona te protivno preuzetim obvezama iz Ugovora s depozitarom, do dana donošenja ovoga rješenja nije pred depozitarom pokrenuo postupak preuzimanja.

Uvidom u podatke objavljene na internetskim stranicama Zagrebačke burze d.d. Zagreb, utvrđeno je da Ponuditelj, protivno obvezi iz članka 27. stavak 3. Zakona, ponudu za preuzimanje nije dostavio Zagrebačkoj burzi d.d. Zagreb.

S obzirom da je rok trajanja ponude za preuzimanje počeo teći objavom ponude za preuzimanje u Jutarnjem listu 20. prosinca 2009. godine, a dioničarima Ciljnog društva, zbog nepokretanja postupka preuzimanja pred depozitarom, nije omogućena pohrana dionica u predmetnoj ponudi za preuzimanje, na način kako je to propisano odredbom članka 34. stavak 2. Zakona i u propisanom roku trajanja ponude iz članka 28. stavak 1. Zakona, utvrđeno je da se predmetni postupak preuzimanja ne provodi u skladu s navedenim odredbama Zakona, Ugovora o obavljanju poslova u postupku preuzimanja ciljnog društva, zaključenog s depozitarom, te uz poštivanje općih načela iz članka 3. stavak 1. točka 2. i 4. Zakona.

V. Kada utvrdi nepravilnosti i/ili nezakonitosti, Agencija je temeljem odredbe članka 48. stavak 1. Zakona ovlaštena rješenjem naložiti poduzimanje radnji koje pridonose uspostavljanju zakonitosti, odnosno izreći mjeru propisanu Zakonom. U stavku 2. istog članka, propisano je da će Agencija rješenjem odrediti rok za izvršenje i dostavljanje dokaza o učinjenom. Kada utvrdi postojanje nepravilnosti i/ili nezakonitosti, Agencija je ovlaštena poduzeti mjere propisane odredbama stavka 3. članka 48. Zakona.

Slijedom naprijed navedenoga, temeljem odredbe članka 47. stavak 1. i članka 48. stavci 1., 2. i 3. točka 5. Zakona, odlučeno je kao u točkama 1., 2. i 3. izreke ovog rješenja.

VI. Sukladno odredbi članka 4. stavka 1. točke 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga broj (»Narodne novine« br. 155/08), Ponuditelj je obvezan platiti administrativnu pristojbu i naknadu, pa je stoga riješeno kao u točki 4. izreke ovog rješenja.

VI. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«, pa je stoga riješeno kao u točki 5. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-10/11

Urbroj: 326-111/09-12

Zagreb, 30. prosinca 2009.

Član Uprave
Ivan Vrljić, v. r.

Rješenje, NN 7/2010-167